બીજી એક વાત કરું, હમણાં ૨૦મી ડિસેમ્બરે ગુજરાતની ચૂંટણી હતી જેમાં આપણા ગુજરાતના મુખ્યમંત્રી શ્રી નરેન્ર્દ મોદી બન્યા. જ્યારે ચૂંટણી ચાલતી હતી ત્યારે ઘણા લોકોએ સટ્ટો લગાવ્યો હતો કે જો શ્રી નરેન્ર્દ મોદી મુખ્યમંત્રી બનશે તો તે બીજા દિવસે ક્યા રંગનો ઝભ્ભો પહેરશે – કેસરી રંગનો, સફેદ રંગનો કે ભૂરા રંગનો. આવો જ રુપિયા વગરનો સટ્ટો લોકો સગર્ભા સ્ત્રી માટે લગાવે છે કે સગર્ભા સ્ત્રીને દિકરો થશે કે દીકરી? આવા લોકો સગર્ભા સ્ત્રી જોઇ નથી કે પોતાનુ જ્ઞાન કામે લગાડી દે છે. ધારી ધારીને સગર્ભા સ્ત્રીના પેટને જોયા કરે, એ કેમ ચાલે છે એનુ પહેલું પગલું કયું પડે છે એવી ઝીણી ઝીણી બાબતોનું નિરિક્ષણ કરે અને જણાવે કે દિકરો આવશે કે દીકરી. આમતો બાળકની જાતિ ચોથા મહિને જ ડોક્ટરને ખબર પડી જાય પણ ભારતીય કાયદા પ્રમાણે બાળકની જાતિ જન્મ પહેલાં જાણવી કે જણાવવી તે ગુનો છે એટલે ડોક્ટરો તે જણાવતા નથી. તેમ છતાં ઘણા લોકોએ મને પૂછ્યું છે કે મેં જોવડાવ્યું કે ગર્ભમાં રહેલું બાળક દિકરો છે કે દીકરી. લોકો આ કાયદા વિશે જાણે છે અને છતાં આવુ પૂછે છે એટલે આવા લોકો પોતાના દિકરા કે દીકરી માટે જોવડાવતા જ હશે ને! જો કાયદો હોવા છતાં આવી અંધાધૂધી ચાલતી હોય તો પછી કાયદો ન હોય તો કદાચ ભારતમાં માત્ર દિકરાઓની જ વસ્તી હોત. ભણેલા ગણેલા ભદ્ર સમાજ ના લોકોની માનસિકતા હજી પણ દિકરા દીકરી વચ્ચે ભેદ કરે તેવી છે એ વાત મારા માટે તો બેહદ દુઃખદ અને આશ્ચર્યજનક છે.